
Glenn Gould és a Goldberg-variációk

Dolgozatom témájául a Goldberg-variációk című Johann Sebastian Bach-műnek, Glenn Gould által interpretált változatát választottam. Gould minden kétséget kizáróan a XX. század egyik legzseniálisabb, ugyanakkor legmegosztóbb zongoraművésze volt, nem csupán egyedi Bach-játéka, hanem hírhedtté vált különcködései miatt is. A barokk kor utáni zeneszerzők (nevezetesen például Mozart vagy Beethoven) bizonyos darabjai iránt érzett megvetését sem palástolta, mely szintén számos esetben vezetett a hallgatóság felháborodásához. Ezzel szemben vitathatatlan tehetsége, kitűnő technikája, Bach zenéjéhez fűződő alázata. Ezen állítást támasztja alá a Goldberg-variációkból készített két lemezfelvétele, melyet 1955-ben illetve 1981-ben rögzített. A Goldberg-variációk Bach egyik legnagyszabásúbb - kétmanuálos csembalóra íródott - műve. A harminc variáció témájául szolgáló ária "egyszerűsége" ideális alapot szolgáltat a bővebb, különböző aspektusok szerinti kifejtésre. Kétség kívül érzékelhető a két lemezfelvétel közötti óriási differencia. Ezen eltérések nem csupán a műben rejlő lehetőségek végtelenségét mutatják meg, hanem hallhatóvá teszik a közönség számára a fiatal illetve érett előadóművész szemléletétnek különbségeit is.



